סולימאן חיים

סולימאן חיים בגיל צעיר
סולֵימאן חיים (גם: סלימאן חיים; בפרסית: سلیمان حییم; תעתיקים: Soleiman Haïm; Sulayman Hayyim; 1887 – 14 בפברואר 1970) היה מילונאי, מחזאי ומתרגם יהודי-איראני. זכה לכינויים "אסתאד כלאם" ("אדון המילים") ו"אבי המילונאות הדו-לשונית של איראן" עבור סדרת המילונים הדו-לשוניים שלו של השפה הפרסית: מילון פרסי–צרפתי, מילון פרסי–עברי ומילון פרסי–אנגלי, שהוא עד היום המילון הסטנדרטי מסוגו.

==קורות חייו==
סולימאן חיים נולד בשנת 1887 בטהראן להורים שהיגרו לשם משיראז. הוא גדל בתנאים כלכליים קשים. בילדותו קיבל חינוך יהודי מסורתי בתלמוד תורה ולאחר מכן בבית ספר נוצרי-מיסיונרי בשם "נור". בשנת 1906 החל ללמוד בקולג' האמריקאי של טהראן (שנוהל אף הוא בידי מיסיונרים פרסביטריאנים) והצטיין במקצועות שפות וספרות. מעט לאחר שהשלים את לימודיו, החל בעצמו ללמד אנגלית בקולג' האמריקאי.

בהשפעת המיסיונרים, נמשך לתקופה קצרה בנעוריו לנצרות, אך בהשפעת רבי חיים מורה (1872–1942) דבק ביהדותו ובהמשך אף הפך להיות מעורב בענייני הקהילה היהודית ופעיל למען הציונות, וכך נותר כל חייו. בשנת 1913 בנה את בית הכנסת חיים במרכז טהראן.

חיים עבד כמתרגם עבור חברת הנפט האנגלו-איראנית עד הלאמתה בידי הממשל האיראני בשנת 1951, אז הפך למנהל ענף הרכש של החברה. לאורך כל אותה תקופה הוא עסק באדיקות בחיבור מילונים פרסיים דו-לשוניים: פרסי–אנגלי, אנגלי–פרסי, פרסי–צרפתי, צרפתי–פרסי ועברי–פרסי. לצורך חיבור המילונים הוא הסתייע באחים יצחק ויהודה ברוכים. מילוניו של סולימאן חיים יצאו מחדש במהדורות רבות, בפרט המילון הפרסי-אנגלי, שהוא הגדול מביניהם, ונותרו מילונים סטנדרטיים ובני-סמכא עד ימינו. המילונים ידועים בשמם הקיבוצי "פרהנג חיים" (فرهنگ حییم; 'מילון חיים'). המילון העברי–פרסי יצא לאור בירושלים בשנת 1966, ושוב במהדורה חדשה בשנת 1980, והיה המילון העברי-פרסי המודרני הראשון. במשך שנת הדפסת המילון (1965–1966) גר חיים בישראל על מנת לעסוק בעריכת המילון ובהגהתו. את ההצעה לחיבור המילון העלה לראשונה בפני חיים נשיא מדינת ישראל לשעבר יצחק בן-צבי, והוא נועד בעיקר לעולים חדשים מאיראן. חיים שקד גם על חיבור מילון פרסי–עברי, אך לא הספיק לפרסמו.

מלבד פועלו כמילונאי, הוא חיבר מספר מחזות בפרסית שהוצגו בידי להקות של צעירים יהודים בקרב הקהילות השונות של איראן בשנת 1921 ושוב בשנים 1941–1946. מחזותיו התבססו בעיקר על יצירותיהם של המשוררים היהודים-הפרסים מולאנא שאהין ועמראני, הגדולים שבמשוררי יהודי פרס מימי הביניים המאוחרים, ועסקו בסיפורי התנ"ך. בין מחזותיו: "ארדשיר ואסתר", "רות ונעמי" ו"יוסף וזוליכה". בנוסף, הוא חיבר ספר שקיבץ משלים פרסיים לצד תרגומם לאנגלית. הוא גם חיבר ותרגם ערכים אנציקלופדיים בנושאי יהדות ויהודי איראן עבור האנציקלופדיה הפרסית וחיבר שירה פרסית, שאותה פרסם מעל דפי עיתונים יהודיים-איראניים כגון "הגאולה" (1920–1923), "החיים" (1922–1926), "העולם היהודי" (عالم یهود; 1945–1947) ו"סיני" (1949–1950).

סולימאן חיים נפטר בטהראן בשנת 1970, בגיל 83. הוא היה נשוי ואב לשישה ילדים.

==מפרסומיו==
* فرهنگ جامع انگلیسی-فارسی (۲ جلد)، ۱۳۰۸ و ۱۳۱۱ (שנת הפרסום לפי לוח השנה המוסלמי)
* فرهنگ جامع فارسی-انگلیسی (۲ جلد)، ۱۳۱۲ و ۱۳۱۴
* فرهنگ فرانسه به فارسی، ۱۳۱۶
* فرهنگ بزرگ انگلیسی به فارسی دوجلدی، ۱۳۲۰ و ۱۳۲۲ (چاپ جدید ۱۳۷۶ توسط انتشارات فرهنگ معاصر)
* فرهنگ یک‌جلدی فارسی به انگلیسی، ۱۳۳۲ (چاپ جدید ۱۳۷۴ توسط انتشارات فرهنگ معاصر)
* فرهنگ کوچک فارسی به انگلیسی، ۱۳۳۳
* امثال فارسی به انگلیسی، ۱۳۳۴ (Persian-English Proverbs, Tehran, 1956)
* فرهنگ کوچک انگلیسی به فارسی، ۱۳۳۵ (ویرایش جدید ۱۳۷۳ توسط انتشارات فرهنگ معاصر)
* فرهنگ عبری به فارسی، ج اول، ۱۳۴۰ (סולימאן חיים, מילון עברי-פרסי, ירושלים: דפוס סיון, 1966) ()
* فرهنگ کوچک فرانسه-فارسی، ۱۳۴۵
* فرهنگ فارسی به عبری (منتشرنشده)

==לקריאה נוספת==
* חיים סעדון (עורך), איראן, בסדרת "קהילות ישראל במזרח במאות התשע-עשרה והעשרים", הוצאת משרד החינוך ומכון בן צבי, 2006, עמ' 19.
<div style="direction: ltr;">
* Houman Sarshar (ed.). Esther's Children: A portrait of Iranian Jews (Beverly Hills, CA: Centre for Iranian Jewish Oral History; Philadelphia: Jewish Publication Society, 2002), pp. 262,267,424.
</div>

==קישורים חיצוניים==

* 
* 
* 
<div class="mw-content-ltr">
* Sulayman Hayyim. [http://dsal.uchicago.edu/dictionaries/hayyim/ New Persian–English dictionary]. Teheran : Librairie-imprimerie Beroukhim, 1934–1936. (גרסה מקוונת של המילון הפרסי-אנגלי)
* Orly R. Rahimiyan. "[http://referenceworks.brillonline.com/entries/encyclopedia-of-jews-in-the-islamic-world/haim-soleiman-SIM_000312 Haïm, Soleiman]." Encyclopedia of Jews in the Islamic World. Executive Editor Norman A. Stillman. Brill Online, 2014.
* Amnon Netzer, [http://www.iranicaonline.org/articles/haim-solayman ḤAIM, SOLAYMĀN], Encyclopædia Iranica (2002)
</div>
* فرهنگ حییم: ערך על "מילון חיים" בוויקיפדיה הפרסית
* مفاخر جامعه یهودیان ایران: [http://www.iranjewish.com/Essay/Essay44.htm استاد سلیمان حییم]

==הערות שוליים==

קטגוריה:מילונאים יהודים
קטגוריה:אנשי חינוך יהודים איראנים
קטגוריה:מתרגמים יהודים איראנים
קטגוריה:משוררים יהודים פרסים
קטגוריה:מחזאים יהודים
קטגוריה:פעילים ציונים באיראן
קטגוריה:יהדות טהראן: אישים
קטגוריה:ילידי 1887
קטגוריה:איראנים שנפטרו ב-1970